**Hyvä Suomen Konepäällystöliiton jäsen 14.1.2020**

# **Energia-alan työehtosopimusneuvottelut jumiutumassa**

Energia-alan toimihenkilöiden työehtosopimus päättyy 31.1.2020. Sopimusneuvotteluita jatkettiin eilen 13. tammikuuta.

Tässä kolmannessa neuvottelutapaamisessa (13.1) työnantajapuolella ei ollut edelleenkään sovinnollista lähestymistapaa uuden työehtosopimuksen aikaansaamiseksi.

Toimihenkilöt ovat edellyttäneet energia-alan talous- ja työllisyyslähtökohtiin sopivaa sopimusratkaisua. Työehtosopimustekstiesityksiä emme voineet edelleenkään jättää koska työnantajat pitävät kiinni työajanpidennyksestä. Tälle ei ole olemassa mitään perustetta.

Esitimme vastuullisesti, että neuvottelisimme asioista ja uudelleen vielä tällä viikolla. Työnantajat kieltäytyivät ja painostavat toimihenkilöitä hyväksymään heikennyksiä työehtosopimukseen, kiky -tuntien jatkumista sekä palkkaratkaisua, jossa käytännössä työnantaja sanelisi paikallisesti, miten pääosa palkankorotuksista jaettaisiin.

Energiateollisuutta neuvotteluissa edustivat Fortumin, Vantaan Energian, Turku Energian, työnantajien edustajat. Lisäksi neuvotteluihin osallistuu Energiateollisuus ry:n lakimiehiä.

Neuvotteluihin osallistuivat työntekijäpuolelta **Jari Lepistö** Turkuenergia Sähköverkoista, **Heikki Kohtala** Vantaan Energiasta, **Pasi Korhonen** Helen Oy:stä, **Timo Järvimäki** Fortum Oy:stä ja **Päivi Saarinen**, **Riku Muurinen** ja **Robert Nyman** Konepäällystöliitosta sekä **Petteri Hyttinen** Ammattiliitto Prosta.

Liittojen hallitukset ja neuvottelukunnat kokoontuvat vielä tällä viikolla käsittelemään energia-alan neuvottelutilannetta.

Seuraavan kerran tapaamme 22.1.2020.

### Neuvotteluterveisin

**Suomen Konepäällystöliitto Ammattiliitto Pro**

Robert Nyman Petteri Hyttinen